b'\n_START_ARTICLE_\nGeorg Carstensen\n_START_SECTION_\nTivoli\n_START_PARAGRAPH_\nI \xc3\xa5rene 1835\xe2\x80\x931837 reiste han i Spania, Marokko og Alger. Via Paris var han 1837\xe2\x80\x931838 i USA, og kom etter et opphold i England og Frankrike tilbake til K\xc3\xb8benhavn i 1839. Der begynte han utgivelsen f\xc3\xb8rst av det litter\xc3\xa6r-artistiske tidsskrift Portefeuillen (1839\xe2\x80\x931841) og senere av Figaro (1841\xe2\x80\x931842). Bladenes abonnenter ble innbudt til store festaftener, hvor det var vakker belysning, utskjenking, musikk og til slutt fyrverkeri, noe som skapte oppmerksomhet om tidsskriftene hans. H.C. Lumbye var kapellmester ved mange av festene, som enten foregikk i Kongens Have, Classens Have eller p\xc3\xa5 Christiansborg Ridebane. Inspirert av festenes suksess, ba han kong Christian VIII om tillatelse til \xc3\xa5 oppf\xc3\xb8re en forlystelseshave, inspirert av Londons s\xc3\xa5kalte Vauxhalls, p\xc3\xa5 det gamle vollomr\xc3\xa5det. \xc2\xabN\xc3\xa5r folket morer sig, politiserer det ikke\xc2\xbb, argumenterte han, og det gjorde inntrykk p\xc3\xa5 kongen. Carstensen fikk fra 1843 enerett i 5 \xc3\xa5r til i K\xc3\xb8benhavn eller en av byens forsteder \xc3\xa5 anlegge et s\xc3\xa5kalt Tivoli med navnet Kj\xc3\xb8benhavns Tivoli og Vauxhall, og 15. august 1843 \xc3\xa5pnet Tivoli sine porter for f\xc3\xb8rste gang. Carstensen hadde selv designet det meste av boder, paviljonger og restauranter, og kunne glede seg over en str\xc3\xa5lende mottakelse fra f\xc3\xb8rste dag. I dag er ingen av hans originale trebygninger bevart._NEWLINE_I 1847 fors\xc3\xb8kte han \xc3\xa5 gjenta suksessen, og \xc3\xa5pnet et vintertivoli, som han kalte Kasino, men det falt ikke heldig ut. Kasino gikk konkurs, men ble av andre omdannet til en folkelig teaterbygning, som i mange \xc3\xa5r var hjemsted for konserter, vaudeviller, revyer og annen underholdning. I 1848 deltok Carstensen i tre\xc3\xa5rskrigen i Slesvig, og da han kom tilbake, ville Tivolis styre ikke la han gjeninntre i havens ledelse, sannsynligvis fordi de fant ham for dr\xc3\xb8mmende og ute av stand til \xc3\xa5 innordne seg en solid daglig drift. Hans styrke var utviklingen av id\xc3\xa9er, mens l\xc3\xb8nnsom drift av et aksjeselskap ikke var s\xc3\xa5 viktig.'